אולם אוסישקין

מחסן הסירות של הקן הימי של [[השומר הצעיר בתל אביב. מימינו המגרש עליו הוקם ב-1953 מגרש הכדורסל]]
הריסת אולם אוסישקין ב-[[25 ביולי 2007]]
הגן שניצב במקום האולם (מאי 2010)
אולם אוסישקין (בשמו הרשמי: אולם "הפועל" תל אביב) היה אולם כדורסל בן כ-2,500 מושבים בתל אביב, בין השנים 1980–2005, ששימש כאולם הבית של הפועל תל אביב. האולם היה בתחילת רחוב אוסישקין שממנו נגזר שם האולם. בסמוך לרחוב התערוכה לנמל תל אביב. שטח האולם לשעבר משמש מאז הריסתו כחלק מפארק הירקון.

==היסטוריה==
בעקבות המעבר למשחקים באולמות סגורים באמצע שנות השבעים החליטה הנהלת הפועל תל אביב על הקמת האולם. האולם הוקם בשנת 1979 במקומו של מגרש הכדורסל הפתוח של הפועל תל אביב שהיה קיים במקום משנת 1953. האולם כלל 2000 מושבים, רצפת פרקט, חדרי הלבשה, חדר כושר ולוח תוצאות אלקטרוני. האולם שימש לפעילויות שונות החל מתחילת 1980. כאשר בתקופת הביניים שיחקה הפועל תל אביב את משחקיה הביתיים בהיכל יד אליהו.

המשחק הרשמי הראשון שנערך באולם המקורה היה ב-29 בספטמבר 1980 נגד הפועל חיפה. האולם אירח משחקים רבים ואחד הגדולים שבהם היה הדרבי שבו אירחה הפועל תל אביב את אלופת היורוליג, מכבי תל אביב, ב-8 במרץ 2004, בו ניצחה הפועל תל אביב בתוצאה 71:96.

לקראת עונת 2005/06 עברה הפועל תל אביב שהייתה בראשותו של שאול אייזנברג בניגוד לרצונם של אוהדי הקבוצה, לשחק בהיכל הספורט יד אליהו, שמארח גם את משחקי יריבתה העירונית, מכבי תל אביב. רוב אוהדי הקבוצה החרימו מאז את משחקי הבית של הקבוצה.

=== הריסת האולם ===
בתחילת שנת 2006 קיבלה עיריית תל אביב, בראשות ראש העירייה רון חולדאי, החלטה על הריסת האולם. בעקבות ההחלטה החל מאבק ציבורי שיזמו אוהדים של הפועל תל אביב למניעת ההריסה, בטענה שזהו אולם בעל ערך היסטורי לעיר תל אביב ושאסור לחזור על הטעות שבהריסת מבנים היסטוריים כפי שקרה בעבר ביחס לגימנסיה העברית "הרצליה" וקולנוע מוגרבי. מנגד, טענה עיריית תל אביב כי לא מדובר במבנה היסטורי וכי מדובר במפגע עירוני וכלכלי הבנוי במקום אזור של פארק עירוני שהוקם לצורך זמני בלבד.

במסגרת המאבק הציבורי, יצאו אוהדי הפועל תל אביב בקמפיין "חולדאי, אני מאוהב באוסישקין, ואתה?", ונתלו שלטים ברחבי העיר תל אביב המביעים את עמדתם הנוקבת של האוהדים לגבי האולם, ובין השאר במשחקי הכדורגל של הפועל תל אביב. כמו כן הוגשה בקשה לוועדת שימור מבנים בעיריית תל אביב.

האולם אמור היה להיהרס בסוף פברואר 2006, אך בעקבות עתירת אוהדי הקבוצה לבית המשפט העליון הוצא צו מניעה שמנע את הריסת קירות המבנה, לאחר שכבר החלה הריסת המושבים והרצפה. הדיון בעניין העתירה לבית המשפט העליון התקיים בסוף יוני 2007 ובית המשפט העליון אישר את הריסת האולם.

ב-25 ביוני 2007 הוקמה קבוצת הכדורסל הפועל אוסישקין, יוזמה של אוהדי הפועל תל אביב שביקשו למחות על הריסת האולם.

ב-3 ביולי 2007 התגלו כתובות נאצה על קברי הוריו של רון חולדאי בקיבוץ חולדה שרוססו על ידי אוהדים שביקשו למחות על הכוונה להרוס את האולם. הכתובות גררו ביקורת ציבורית רחבה וגינוי מקיף, גם מצדה של קבוצת הפועל תל אביב ואוהדיה. כבר למחרת התגייסו מספר אוהדי הפועל תל אביב שהלכו וניקו את הקברים והביעו התנצלות.

ב-25 ביולי 2007 החלה הריסתו של האולם. לאחר הריסתו שטח האולם "סופח" לפארק הירקון.

ב-1 בדצמבר 2009 החליטה מועצת עיריית תל אביב-יפו על הקמת אולם חדש להפועל תל אביב, היכל קבוצת שלמה, שנפתח בשנת 2014 ומכיל כ-3,504 מקומות ישיבה.

==ראו גם==
* יצחק לוי (שחור)

== קישורים חיצוניים ==
* [http://www.ultrashapoel.com/gallery/view_album.php?set_albumName=basketball גלריית תמונות של האולם, המאבק נגד הריסתו ומשחקי עבר] - מתוך אתר "אולטראס הפועל"
* אורי פרידמן, [http://www.nrg.co.il/online/3/ART1/051/531.html אל תהרסו לנו את אוסישקין], 22 בפברואר 2006
* יואב בורוביץ', [https://web.archive.org/web/20070312213046/http://sports.walla.co.il/?w=%2F7%2F864993 הבית של אוהדי הפועל תל אביב נהרס], וואלה!, 24 בפברואר 2006
* 
* עמר בנוביץ, [https://web.archive.org/web/20070527160318/http://www.sport5.co.il/articles.aspx?FolderID=274&docID=19706&lang=he אוהדי הפועל הכריזו על חודש אוסישקין], ספורט 5, 1 במאי 2007
* יואב גרן, [https://web.archive.org/web/20070630131042/http://www.sport5.co.il/articles.aspx?FolderID=274&docID=22033&lang=he אולם ומחירו], ספורט 5, 28 ביוני 2007
* אורי פרידמן, [http://www.nrg.co.il/online/3/ART1/612/358.html הדור שלא יידע את אוסישקין]

== הערות שוליים ==

אוסישקין
קטגוריה:הפועל תל אביב (כדורסל)
קטגוריה:תל אביב-יפו: אצטדיונים ומתקני ספורט
קטגוריה:הצפון הישן
קטגוריה:הנצחת מנחם אוסישקין
קטגוריה:תל אביב-יפו: מבנים שנהרסו